Linnaosa elanike annetatud kolm väikebussitäit tarvikuid ja toitu jõudsid Kasside Turvakodu, Kassiabi ja Loomade Hoiupaiga loomadeni.
Märtsikuu oli lemmikloomakuu, mil noortenõukogu koos Lasnamäe Linnaosa Valitsusega kogusid varjupaiga loomadele vajalikke tarvikuid ja toitu. Tänu vastutulelikele inimestele sai kogutud lausa 3 suurt väikebussitäit annetusi.
„Lemmikloomakuu kampaania õnnestus loodetust paremini tänu aktiivsetele ja südamlikele lasnamäelastele. Me aitame 327 kassi ja koera kolmest pealinna varjupaigast. Täname südamest linnaosa elanikke ja Lasnamäe koole, kes lõid kaasa selles heategevusprojektis. Kindlasti jätkab noortenõukogu ka edaspidi erinevate heategevuskampaaniate korraldamist,“ ütles Lasnamäe noortenõukogu esimees Valentina Moskaljova.